**אנחנו בעונת החורף - חלק ב**

**⏴ במבט חדש לכיתה א**

**היקף יחידת הלימוד:** 3 שיעורים

**עמודים:** 102 -113

**מטרות:**

* התלמידים יסבירו מהם חיידקים/נגיפים ולמה הם גורמים.
* התלמידים יתארו דרכי התנהגות למניעת מחלות.
* התלמידים יתארו דרכי התנהגות להתנהגות בשעת מחלה.

**מהלך השיעור:**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים בשיח על הסיבה להיעדרותם של תלמידים מבית הספר .
* מדוע תלמידים נעדרים היום מבית הספר?
* מה הסיבה לכך שיותר תלמידים נעדרים בחורף מאשר בשאר העונות?

יחידת הלימוד עוסקת בנושא הבריאות: מניעת מחלות והתנהגות בעת מחלה. מומלץ לקיים את המשימה הזו כאשר לא מעט מתלמידי הכיתה חולים. |
| **התנסות**  | * מבצעים את המשימה **מי חולה היום?,** עמוד 102.

 במשימה התלמידים מתבקשים להתבונן סביב ולהבחין בהיעדרם של חבריהם ולהעלות השערה בנוגע לסיבה להיעדרם. מוצע להפנות את תשומת לבם של התלמידים לכך שיש לעזור לאלו שלא הגיעו, ולבקש מהם להציע דרכים למתן עזרה לתלמידים שלא הגיעו. הדרכים שיציעו יכולות ללמד רבות על מהלך מחשבתם ועל תפיסותיהם באשר לאחר, לעצמם, לרצונותיהם ועוד. כמו כן, התלמידים מוזמנים להעלות שאלות שמעניינות אותם לגבי מחלות בחורף. מומלץ לאסוף את שאלותיהם על הלוח, ולברר עמם כיצד אפשר לקבל תשובות עליהן, וכן לסמן את השאלות שבהן תדונו בהמשך הלמידה בכיתה.  |
| **המשגה**  | * קוראים את קטע המידע **חיידקים**, עמודים 103 - 104 ועונים על שאלות , עמוד 105.

קטע המידע מתאר חיידקים כיצורים חיים זעירים מאוד הגורמים למחלות, ואת המיקרוסקופ כמכשיר טכנולוגי המגביר את היכולת של חוש הראייה. שימו לב: לא כל החיידקים הם גורמי מחלות. ישנם סוגי חיידקים שנחוצים לפעילות תקינה של הגוף (לדוגמה – חיידקים במערכת העיכול) שמביאים תועלת (לדוגמה – חיידקים לשימוש בתעשיית החלב)..כדי לקשר את הנלמד לחיי היומיום רצוי להדגיש את ההתנהגויות המסייעות למניעת מחלות ולהתגברות עליהן. * קוראים את קטע המידע על נגיפים בתבנית **היודעים אתם ש...**, עמוד 104.

להרחבת תפיסתם של התלמידים באשר לגורמים למחלות, מומלץ לציין שגם נגיפים (וירוסים) גורמים למחלות, כמו למחלת השפעת (שנפוצה מאוד בחורף). רצוי להדגיש כי בדרך כלל הגוף מתגבר על וירוסים בתוך ימים ספורים גם ללא תרופות, וכי אנטיביוטיקה אינה משפיעה על וירוסים (אלא על חיידקים).  |
| **התנסות 2** | * מבצעים את המשימה **נקי או מלוכלך?** עמוד 106.

המשימה ממחישה שחיידקים נמצאים בכל מקום וגם על גוף האדם. בכך המשימה מקשרת בין מניעת מחלות בחורף לבין מניעת מחלות כל השנה.  |
| **המשגה 2** | * מבצעים את המשימה **איך מונעים מחלות?**, עמודים 107 - 108.

קטע המידע מקשר בין הידע המדעי לבין חיי היומיום ולכך יש ערך בפני עצמו. נוסף על כך, קטע המידע מתאר את הרקע ואת הסיבות לכללי התנהגות המומלצים, ובכך מעביר מסר לתלמידים שכללים וחוקים אינם שרירותיים ושהם נועדו לקדם את בריאותם ולשפר את איכות חייהם. הקטע מעביר את המסר שלכללים ולדרכי התנהגות מומלצות יש ערכים העומדים בבסיסם (שמירה על בריאות). כדי להפוך התנהגויות אלה להרגל רצוי לאמץ בכיתה את הנוהג של רחיצת ידיים במים ובסבון מדי יום לפני ארוחת עשר. על אף הקושי הטכני לממש משימה זו, רצוי למצוא לו פתרון, היות שאין די במילים - המסר הסמוי עובר במעשים. ואם לא נתייחס לכך בבית הספר, ערכו של המסר בדבר החשיבות של שמירה על ניקיון הידיים יצטמצם. השאלות המובאות לאחר הקטע (עמוד 108) נועדו לסייע לתלמידים להבין אותו ולהשתמש בידע שרכשו כדי לייעץ לתלמידים אחרים בסיטואציה מוכרת. * מבצעים את המשימה **איך מתנהגים כשחולים**?, עמוד 109.

קטע המידע עוסק בהתנהגות בעת מחלה. הכוונה כמובן למחלות "קלות" החולפות בתוך ימים ספורים: דלקת גרון, שפעת וכדומה. אם חלילה אחד מתלמידי הכיתה חולה במחלה ממושכת יותר, רצוי לשתף בכך את התלמידים, לשוחח עמם על המחלה בקווים כלליים, לספר על מצבו, לאפשר להם לשאול שאלות ולענות עליהן בכנות, ובכך להקטין חרדות, להפוך את הלא ידוע (והמפחיד) למוכר (ופחות מפחיד). |
| **יישום** | * כותבים כללי התנהגות למניעת מחלות חורף.
* כותבים כללי התנהגות בשעת מחלה.
* כותבים שיר/ סיפור /קומיקס על התנהגות האדם בשעת מחלה.
 |
| **סיכום ורפלקציה** | * מה למדתי בשיעור?
* מה השיעור חידש לי?
* סיכום אישי לשיעור: משפט אחד או שניים על הנלמד בשיעור.
* כיצד למדנו ומה אהבנו בשיעור?
 |